**Bakonynána Községi Önkormányzat Képviselő-testületének**

**../2020.(XII…) önkormányzati rendelete**

**a településkép védelméről szóló**

**20/2017.(XII.29.) önkormányzati rendelet módosításáról**

Bakonynána Községi Önkormányzat Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CCVIII. törvény 46. § (4) bekezdése szerinti hatáskörében a veszélyhelyzet kihirdetéséről szóló 478/2020.(XI.3.) Korm.rendelettel kihirdetett veszélyhelyzetben a településkép védelméről szóló 2016. évi LXXIV. törvény 12. § (2) bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva, a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet 43/A. § (6) bekezdés c) pontjában meghatározott feladatkörében eljáró Veszprém Megyei Kormányhivatal, a Nemzeti Média- és Hírközlési Hatóság, a Miniszterelnökséget vezető miniszter és a Balaton-felvidéki Nemzeti Park Igazgatóság, valamint Bakonynána Községi Önkormányzat Képviselő-testületének a településfejlesztéssel, településrendezéssel és településkép-érvényesítéssel összefüggő partnerségi egyeztetés helyi szabályairól szóló 9/2018 (XII.19.) önkormányzati rendelete szerinti partnerek véleményének a kikérésével a következőket rendeli el:

**1.§** Bakonynána Községi Önkormányzat Képviselő-testületének a településkép védelméről szóló 20/2017.(XII.29.) önkormányzati rendelete (a továbbiakban: Rendelet) 2. §-a következő 4. ponttal egészül ki:

*„4. Bakonynánára jellemző anyagok: homlokzati megjelenés tekintetében kő, vakolt vagy simított festett felület, tetőfedés tekintetében agyag, nyílászárók tekintetében fa vagy megjelenésében hasonló anyag”*

**2. §** A Rendelet a következő címmel egészül ki:

***„1/A. Helyi védelem”***

**3.§** A Rendelet az alábbi §-kal egészül ki:

*2/A. § A helyi védelem feladata*

*a) az oltalmat igénylő építészeti örökség számbavétele és meghatározása, védetté nyilvánítása, nyilvántartása, dokumentálása, megőrzése, megőriztetése és a lakossággal történő megismertetése és*

*b) a helyi védelem alatt álló építészeti örökség károsodásának megelőzése, elhárítása, vagy a bekövetkezett károsodás csökkentésének vagy megszüntetésének elősegítése.*

*2/B. § (1) A helyi védelem alá helyezés, vagy annak megszüntetése kezdeményezhető*

*a) hivatalból, vagy*

*b) természetes és jogi személy által írásban Bakonynána Községi Önkormányzat Polgármestere útján.*

*(2) A védelem alá helyezésre vonatkozó (1) bekezdés b) pont szerinti kezdeményezésnek tartalmaznia kell:*

*a) a kezdeményező nevét,*

*b) a védendő érték megnevezését, szükség esetén körülhatárolását,*

*c) a pontos hely megjelölését (utca, házszám, helyrajzi szám, épület, építményrész, egyéb elem, telek, telekrész),*

*d) a védelemmel kapcsolatos javaslat rövid indokolását és az erre vonatkozó dokumentumok megjelölését, vagy leírását és*

*e) a kezdeményezés indokolását.*

*(3) A védelem megszüntetésére vonatkozó (1) bekezdés b) pont szerinti kezdeményezésnek tartalmaznia kell:*

*a) a kezdeményező nevét,*

*b) a védett érték megnevezését, szükség esetén körülhatárolását,*

*c) a pontos hely megjelölését (utca, házszám, helyrajzi szám, épület, építményrész, egyéb elem, telek, telekrész),*

*d) a védelem megszüntetésével kapcsolatos javaslat rövid indokolását és az erre vonatkozó dokumentumok megjelölését, vagy leírását a jelenlegi állapotot bemutató fotókat és*

*e) a kezdeményezés indokolását.*

*(4) A területi és egyedi helyi építészeti védelem alá helyezésről szóló önkormányzati rendelet szakmai megalapozására, ha a településrendezési eszközök megalapozó munkarésze nem tartalmazza, értékvizsgálatot kell készíteni.*

*(5) A védelem megszüntetésére abban az esetben kerülhet sor, ha a védett érték*

*a) egyedi érték esetében megsemmisült,*

*b) a védelem alapját képező értékeit helyreállíthatatlanul elvesztette vagy*

*c) a szakmai ismérveknek nem felel meg.*

*(6) A védelem alá helyezés és a védelem megszüntetésének szakmai előkészítését a települési főépítész végzi.*

*2/C. § (1) A helyi védett értékekről Bakonynána Községi Önkormányzat nyilvántartást vezet. A Nyilvántartás nyilvános, abba bárki betekinthet.*

*(2) A Nyilvántartás a kormányrendeletben meghatározottakon túl tartalmazza*

*a) a védelem elrendelésére vonatkozó képviselőtestületi előterjesztést és a döntés másolatát,*

*b) a lehatárolást bemutató térképmásolatot és*

*c) a védett értéket érintő beavatkozások, hatósági intézkedések jegyzékét (iktatószámát).*

*(3) A nyilvántartás vezetéséről a jegyző gondoskodik.*

*2/D. § Helyi egyedi védelem – 1. mellékletben foglaltak szerint – kiterjed Bakonynána, Kossuth utca 9 szám, 147 hrsz-ú ingatlanon lévő lakóépületre, melléképületre, a különálló pincére, a kút műtárgyra, az utcai zárt kőkerítésre és a terméskő támfalra.*

*2/F. § (1) A helyi egyedi védelem alatt álló*

*a) építészeti örökség elemeinek veszélyeztetése, megrongálása, megsemmisítése tilos és*

*b) építészeti örökséget a tulajdonos köteles jó karbantartani, állapotát megóvni, a használata nem veszélyeztetheti az adott építészeti örökség fennmaradását.*

*(2) A helyi védelem alatt álló elemet nem veszélyeztetheti, településképi vagy műszaki szempontból károsan nem befolyásolhatja az adott építészeti örökségen vagy közvetlen környezetében végzett építési tevékenység, területhasználat.*

*2/G. § (1) Helyi védelem alatt álló építményen a következő általános szabályok betartása mellett végezhető építési tevékenység:*

*a) az építmény korszerűsítése, átalakítása, bővítése megengedett, amennyiben az építmény védett elemei – e rendeletben foglalt követelményekkel összhangban - nem változnak meg, és*

*b) a helyi egyedi védelem alatt álló építmény részlegesen elbontható, amennyiben*

*ba) a bontani kívánt építményrész – az értékvizsgálat alapján - építészeti értéket nem hordoz és*

*bb) a bontás az építmény rendeltetésszerű használata érdekében történik, és a védelem alá helyezést megalapozó érték nem sérül.*

*(2) A helyi egyedi védelem alatt álló épületeket érintő bármilyen építési beavatkozás esetén*

*a) az Építéstörténeti Tudományos Dokumentációt kell készíteni,*

*b) szondázó falkutatást kell végezni, mely a kivitelezés megkezdésekor is elvégezhető*

*c) az épület teljes körű építészeti felmérését és dokumentálását el kell végezni.*

*(3) A (2) bekezdés a) és b) pontokban foglalt dokumentumok és vizsgálat megállapításai kötik az építtetőt az építési beavatkozás tekintetében.*

*(4) A (2) bekezdés rendelkezéseit a kizárólag baleset-, életveszély vagy közbiztonság biztosítása érdekében végzett állagmegóvást szolgáló bontás nélküli felújítás esetén nem kell alkalmazni.*

*2/H.. § A településképet rontó állapotú épületek tulajdonosait helyrehozatali kötelezettség terheli.”*

**4.§** A Rendelet a következő 5/A. §-al egészül ki.

*„5/A. § (a) A helyi egyedi védelem alatt álló lakóépület*

*aa) arányait, nyílászáróinak arányait meg kell őrizni,*

*ab) 35⁰-45⁰ közötti dőlésű magas tető építhető,*

*ac) anyaghasználatban Bakonynánára jellemző anyagok alkalmazható*

*ad) színhasználatban a homlokzat színe fehér, törtfehér vagy szürke lehet, a tetőfedés színe nem lehet fekete, zöld és kék.*

*ae) az utcai homlokzati vonalra merőleges tetőgerinccel építhető újjá,*

*af) átalakítása, bővítése estében a tornácos megjelenésnek ki kell rajzolódnia és*

*ag) a bővítéssel az épület szélessége nem növelhető az utcai beépítési vonaltól számított…..m-en belül.*

*(b) A helyi egyedi védelem alatt álló terméskő kerítés és támfal eredeti anyaghasználatában és méretében megőrzendő, felújítható, elbontást követően újraépíthető.*

*c) A helyi egyedi védelem alatt álló melléképület*

*ca) arányait, nyílászáróinak arányait meg kell őrizni,*

*cb) 35⁰-45⁰ közötti dőlésű magas tető építhető,*

*cc) anyaghasználatban Bakonynánára jellemző anyagok alkalmazható*

*cd) színhasználatban a homlokzat színe fehér, törtfehér vagy szürke lehet, a tetőfedés színe nem lehet fekete, zöld és kék.*

*d) A helyi egyedi védelem alatt álló pince eredeti anyaghasználatában és felszín feletti épületrész tekintetében méretében megőrzendő, felújítható, elbontást követően újraépíthető.*

*e) A helyi egyedi védelem alatt álló kút műtárgy eredeti anyaghasználatában méretében megőrzendő.”*

**5.§** Ez a rendelet 2020. december 30-án lép hatályba.

Németh Zsuzsanna Feketéné Esztergályos Hilda

polgármester jegyző

Kihirdetve: 2020. december …..-án

Feketéné Esztergályos Hilda

jegyző